[pic] | EUROOPA ÜHENDUSTE KOMISJON |

Brüssel 17.10.2007

SEK(2007) 1338

KOMISJONI TALITUSTE TÖÖDOKUMENT

Lisatud dokumendile:

Ettepanek:

EUROOPA PARLAMENDI JA NÕUKOGU MÄÄRUS,

millega muudetakse määrust (EÜ) nr 648/2004 eesmärgiga kohandada see määrusega (EÜ) nr … ainete ja segude klassifitseerimise, märgistamise ja pakendamise ning direktiivi 67/548/EMÜ ja määruse (EÜ) nr 1907/2006 muutmise kohta KOMMENTEERITUD KOKKUVÕTE MÕJU HINDAMISEST, MIS KÄSITLEB GHSi RAKENDAMIST ÜHENDUSE ÕIGUSES {KOM(2007) 613 lõplik}{SEK(2007) 1337}

KOMISJONI TALITUSTE TÖÖDOKUMENT

KOMMENTEERITUD KOKKUVÕTE MÕJU HINDAMISEST, MIS KÄSITLEB GHSi RAKENDAMIST ÜHENDUSE ÕIGUSES

2003. aasta juulis ÜRO Majandus- ja Sotsiaalnõukogu poolt ametlikult vastu võetud ühtse ülemaailmse ainete ja segude klassifitseerimis- ja märgistussüsteemi ( The Globally Harmonised System of classification and labelling of substances and mixtures – GHS) eesmärk on rakendada kogu maailmas ühtseid kriteeriume kemikaalide klassifitseerimise ja kemikaalide ohtlikkusest teavitava märgistamise suhtes, propageerides sel viisil nende vastutustundlikku käitlemist. Ühtne süsteem peaks lihtsustama ülemaailmset kemikaalidega kauplemist ja samas kaitsma inimeste tervist ning keskkonda.

Käesolev mõju hindamine käsitleb GHSi rakendamist ELis ettepanekus esitatud määruse kaudu ja sellest tulenevaid muudatusi muudes asjakohastes ühenduse kemikaaliõigusaktides („järgmiste tasandite õigusaktid”). Hinnang põhineb RPA ja London Economics'i mõju-uuringutel, komisjoni oma talituste tööl, mille käigus on uuritud näiteks mõju järgmiste tasandite kemikaaliõigusaktidele, ning veebiarutelul laekunud vastustel.

Analüüsi põhjal tundub, et pikemas perspektiivis on GHSi rakendamine kasulik, sest kaubandusega seotud kulude kokkuhoiust tulenev kasu ületab aja jooksul süsteemi rakendamiseks tehtud ühekordse kulu. Kulude kokkuhoid, mis kõikide hinnangute kohaselt moodustab äriühingu kohta aastas keskmiselt mitme tööpäeva kuludele vastava summa, on võimalik tänu sellele, et oluliselt vähenevad kaubandustõkked, mis on tingitud ülemaailmsetest klassifitseerimise ja märgistamise erinevustest. Seetõttu elavneb kemikaalidega kauplemine väljaspool ELi asuvate riikidega ning paraneb ELi tööstuse väliskonkurentsivõime, mis aitab kaasa suurema majanduskasvu saavutamisele ning uute töökohtade loomisele.

Rakenduskulud tuleks siiski kontrolli all hoida, et jõuda lähitulevikus netokasumini ning hoida ära liigsete kulude ja halduskoormuse tekkimist väikestele ja keskmise suurusega ettevõtetele. Eelkõige eeldab see sujuvat üleminekut praeguselt süsteemilt GHSile, mille rakendamisel säilitatakse praegune keskkonna- ja tervisekaitse kõrge tase ning äriühingute koormus hoitakse võimalikult väiksena. Üleminekuperiood peab koosnema kõigepealt ainete ja seejärel segude jaoks ettenähtud kahest järjestikusest etapist, et vältida rakendamisega seotud suuremaid probleeme ja tekitada sünergia REACH-määruse raames tehtavate järk-järguliste registreerimistega seotud klassifitseerimiste läbivaatamisega ning hoida GHSi rakendamisel muu maailmaga sama tempot, et osa kaubandusele tekkivatest hüvedest kasutamata ei jääks.

Mõju hindamises toetatakse ainete puhul sellise üleminekuperioodi kehtestamist, mis langeb kokku REACH-määrusega ettenähtud klassifitseerimis- ja märgistusloendi tähtajaga. Lühemat üleminekuperioodi oleks raske rakendada ning see võiks tekitada vajaduse märgistada uuesti suur kogus olemasolevaid varusid. Pikem üleminekuperiood põhjustaks aga probleeme segude tootjatele, kes soovivad GHSi varem kasutusele võtta.

Mõju hindamise aruandes soovitatakse, et segude jaoks ettenähtud üleminekuperioodi järgmine etapp kestaks neli ja pool aastat. On selge, et segude üleminekuperioodi näiliselt vähesegi pikendamisega kaasneksid kahe klassifiktsioonisüsteemi haldamise tõttu suuremad lisakulud, mistõttu suurte varustuskettide segudega varustajad (sealhulgas paljud väikesed ja keskmise suurusega ettevõtted) ei saaks kasutada soodsamaid võimalusi nõutud muudatuste kohaldamisel ja kulude jaotamisel. Lühema üleminekuperioodi puhul saaks vähem segudega varustajaid kasu läbi varustusketi saabuvate ainete ja eelsegude GHS-klassifikatsioonidest. Nelja ja poole aasta eelistamine ilmnes ka avalikest aruteludest sidusrühmadega, kes eelistasid ülekaalukalt keskmise pikkusega üleminekuperioodi.